Тријумфална капија Сједињених Америчких Држава

Тријумфална капија Сједињених Америчких Држава (енгл. United States Triumphal Arch) је споменик предложен 2025. године, који би се налазио на острву Коламбија у Вашингтону, Дистрикт Колумбија. Славолук висине 250 стопа (75 метара) био би подигнута поводом обележавања 250. годишњице независности Сједињених Америчких Држава. Споменик је инспирисан париском Тријумфалном капијом. Предложена локација је Меморијални круг, кружни ток на Меморијалном друму између краја Арлингтонског меморијалног моста и Националног гробља Арлингтон. Налази се преко реке Потомак, наспрам Линколновог меморијала, на западном крају Националног мола. Предлагач споменика је амерички председник Доналд Трамп. Поједини медији су овај пројекат назвали Arc de Trump, као игру речи на назив париске Тријумфалне капије. Историја Према наводима медија, идеја о изградњи тријумфалне капије потекла је након што је Доналд Трамп присуствовао паради поводом Дана Бастиље 14. јула 2017. године у Паризу, на позив француског председника Емануела Макрона. Ова традиционална војна парада одржава се сваке године на Јелисејским пољима, у близини Тријумфалне капије. Првобитни дизајн, представљен 16. октобра 2025. године, био је сличан Велингтоновој капији у Лондону. Други дизајн, представљен 16. априла 2026, директно је инспирисан париском Тријумфалном капијом, подигнутом између 1806. и 1836. године на иницијативу Наполеона Бонапарте. У априлу 2025. године, у тексту под насловом Washington Needs an Arch, у часопису The American Mind, уметнички критичар Кејтсби Ли анализирао је визуелни ефекат који би оваква капија имала на осу споменика Националног мола, истичући да је Вашингтон једина велика западна престоница без монументалне капије. У октобру 2025. године, у тексту листа The Washington Post, архитекта Данкан Г. Стројк оценио је да је Меморијални круг недовољно искоришћен простор и изразио став да би будући споменик требало да буде архитектонски сложен, али и разумљив широј јавности. Развој Дана 15. октобра 2025. године, Доналд Трамп је новинарима у Овалном кабинету представио модел предложене капије. На питање новинара Еда О’Кифа коме је споменик намењен, одговорио је да је намењен њему и да ће бити „прелеп“. Истог дана, током вечере у Источној сали Беле куће, гостима су представљена три модела различитих димензија. Највећа варијанта, према извештајима, била би већа од околних споменика, укључујући Линколнов меморијал. Према наводима медија, предложени дизајн одликује се елементима неокласицизма, са два орла и златном крилатом фигуром на врху, која се тумачи као алузија на Победу или симбол слободе. Трамп је изјавио да би изградња била завршена до 250. годишњице независности и да је пројекат у потпуности финансиран. У децембру 2025. године објављено је да ће Винс Хејли руководити пројектом, док је за архитекту ангажован Николас Лео Шарбонo. Према најавама, изградња је требало да почне почетком 2026. године. У јануару 2026. представљен је нови дизајн, висине 250 стопа, што одговара броју година од стицања независности Сједињених Америчких Држава. Та висина превазилази висину париске Тријумфалне капије, али је мања од Вашингтонског споменика. У фебруару 2026. организација Public Citizen поднела је тужбу са циљем да се пројекат обустави, наводећи да није добио неопходна одобрења надлежних институција. У тренутку подношења тужбе, изградња још није била започета. Након избора највећег предложеног решења, део стручне јавности изразио је противљење изградњи капије тих димензија на предложеној локацији. Референце